መላ መባል ያለበት የግብይት ሥርዓት፡፡
ባሕር ዳር፡ መጋቢት 13/2012 ዓ.ም (አብመድ) ቅዳሜ በሀገሪቱ ሁሉም አካባቢዎች በሚባል ደረጃ ሰዎች ግብይት የሚፈጽሙበት ቀን ነው፡፡ በዚህ ቀን ደግሞ በርካታ የኅብርተሰብ ክፍሎች ከሀገሪቱ የተለያዩ አካባቢዎች ተነስተዉ ግብይት ለመፈጸም ወደ ከተሞች ያመራሉ፡፡ በገበያዎች ላይ ግብይቶች ሲከናወኑ ደግሞ ያለው መጨናነቅ ትልቅ ነው፡፡ ይህ ክስተት በኢትዮጵያ የኮሮና ቫይረስ መገኘቱን ተክትሎ ትልቅ ትኩረት የሚሻ ጉዳይ እየሆነ ነው፡፡አብመድ በደብረ ብርሃን ከተማ ተገኝቶ የተለያዩ ገበያዎችን ቅኝት አድርጓል፤ በሁሉም ገበያዎች ከፍተኛ መጨናነቆችንና መተፋፈጎችን ተመልክቷል፡፡ ይህ ክስተት ለኮሮና ቫይረስ ስርጭት እጅግ ከፍተኛ ዕድልን የሚፈጥር መሆኑን የጤና ባለሙያዎች ሲናገሩ ይደመጣል፡፡ ይሁን እንጅ በብዙ የንግድ ማመላ ሊበጅለት የሚገባዉ የግብይት ሥርዓት በተለመደው መንገድ የሚቀጥል ከሆነ የቫይረሱ ስርጭት የመዛመት ዕድሉ ከፍተኛ ይሆናል፡፡ በደብረ ብርሃን ከተማ አስተዳደር የአውቶቡስ መናኸሪያ አካባቢ ሰዎች እጃቸውን የማስታጠብ ተግባር መኖሩንም አብመድ ተመልክቷ፡፡ ይሁን እንጅ በገበያ መግቢና መውጫ አካባቢ ግንዛቤ ሰጭ ቅስቀሳዎችን እንኳ አልተመለከተም፡፡አብመድ ስለጉዳዩ የአማራ ክልል ኅብረተሰብ ጤና ኢንስቲትዩትን ጠይቋል፡፡ በኢንስቲትዩቱ የቅድመ ማስጠንቀቂያ ባለሙያ አቶ አሞኘ በላይ እንደተናገሩት የግንዛቤ ማስጨበጫ ትምህርቶችና ቅስቀሳዎች በክልሉ በስፋት እየተሠሩ ነው፡፡ በተለይም በአማራ ክልል ያሉ አራት አውሮፕላን ማረፊያ ጣቢዎች ላይ በትኩረት እየተሠራ መሆኑን ተናግረዋል፡፡